
Nócha cúig bliain ó sin, ar an 27ú lá d'Eanáir, rugadh Cipora Feivlovich i 
sráidbhaile i Rómáin an lae inniu. Bhí saol sona ina hóige aici, ach d'athraigh gach 
rud nuair a díbríodh í féin agus a comhscoláirí amach as an scoil agus iad 14 


bliana d'aois. An choir a rinne sí: ba Ghiúdach í. 


Ar feadh blianta ina dhiaidh sin, is í an eagla a bhí i réim nuair a tugadh isteach 
tuilleadh dlíthe a rinne géarleanúint ar an bpobal Giúdach. Chuaigh Cipora agus 
a muintir i bhfolach. As an eagla sin, tháinig an bhrúidiúlacht léanmhar nuair a 


seoladh go Auschwitz iad in 1944. 


Bhí Cipora ar dhuine den bheagán a thug a mbeatha leo as an gcampa géibhinn; 
dúnmharaíodh a muintir — agus na milliúin eile — gan trua gan taise laistiar de na 


geataí iarainn urghránna. 


Tá sé 77 mbliana ó saoradh sluachampa géibhinn Auschwitz-Birkenau, agus tá 


an cuimhneachán ar uafáis an Uileloiscthe chomh tábhachtach sin fós inniu. 


In ainneoin blianta fada de dhícheall, níl ár ndóthain déanta fós againn chun an 


t-idirdhealú a chloí; chun frith-Sheimíteachas a chloí. 


Tá an eagla i gcónaí ann, mar go bhfuil an frith-Sheimíteachas i gcónaí ann, agus 


mar go bhfuil bagairt laethúil á déanamh ar cheart bunúsach — an ceart a bheith 

saor ón idirdhealú, bíodh sé sin ar bhonn inscne, cine, bunadh eitneach nó 
gnéaschlaonta. Is rómhinic a chloistear faoi ionsaithe ar shionagóga, nó 


beartaíocht chun iad a ionsaí. Tá an iomarca daoine ag maireachtáil faoi eagla. 


Le blianta beaga anuas, tá méadú tagtha ar mhiotais comhcheilge frith- 
Sheimíteacha; tá bréagaisnéis agus foréigean in aghaidh na bpobal Giúdach ag 


tarlú sa saol ar líne agus sa saol as líne chomh maith lena chéile. 


Tá an eagla i réim mar go bhfuil an bhagairt i gcónaí ann. 


Sin teip atá le lua linne go léir le chéile. 


Caithfimid níos mó a dhéanamh chun a chinntiú go n-aireoidh gach saoránach 
san Eoraip go bhfuil siad sábháilte. Caithfidh an tsaoirse a bheith ag gach duine 
a gcreideamh féin a leanúint; agus a bheith mar is mian leo. Is é sin buntréith na 


hEorpa seo againn. 


Tá freagracht dhoshéanta ar an nglúin seo: ceachtanna na staire a mhúineadh, 
agus a mheabhrú don aos óg cé chomh híseal a chuaigh an daonnacht tráth. A 
thúisce a stopaimid ag caint ar an Uileloscadh, sin é an uair a thosóidh an 


cuimhneachán ar na huafáis sin ag meath. 


“Ná stopaimis ag caint ar an Uileloscadh, mar mura labhróimid faoi beidh neart séantóirí an 


Uileloiscthe ann a thiocfaidh inár ndiaidh.” Sin é teachtaireacht Cipora dúinn. Is é 27ú 


Eanáir an lá a chuireann faoi deara dúinn ar fad cuimhneamh. 

Is freagracht í sin atá orainn go léir le chéile. 

Ba í Simone Veil — cime 78651 in Auschwitz — an chéad Uachtarán a bhí ar 
Pharlaimint na hEorpa tar éis na dtoghchán díreach. Is rud institiúideach é 
freagracht seo Pharlaimint na hEorpa a bheith ag cuimhneamh, ach is rud 


pearsanta freisin é. 

Inniu, táimid ag cuimhneamh ar na gníomhartha uafáis a rinneadh in aghaidh na 
nGiúdach agus in aghaidh gach duine a d'fhulaing san Uileloscadh; agus táimid 
ag comóradh shaoradh an tsluachampa géibhinn in Auschwitz. Saoradh é sin a 
bhí ina chomhartha dóchais. 

Ní loicfidh Parlaimint na hEorpa ina dualgas an frith-Sheimíteachas atá ag teacht 
chun cinn arís a cháineadh. 

Leanfaidh Parlaimint na hEorpa de bheith ag seasamh lenár luachanna Eorpacha 
agus le cearta bunúsacha an duine chun deireadh a chur le hidirdhealú. 

Sin é an dúshlán dúinn go léir le chéile. 

Ní dhéanfaimid dearmad go brách. 


Coinneoimid orainn inár ndícheall. 


Seo é an gealltanas atá á thabhairt ag Parlaimint na hEorpa daoibh. 


